text: Colau es basa en un informe de la Intervenció per negar que retallarà | Catalunya | EL PAÍS Catalunya
  Colau es basa en un informe de la Intervenció per negar que retallarà
  L'estudi independent constata la situació de solvència de l'Ajuntament i apunta a superàvit
  Barcelona 26 SET 2018 - 14:15	CEST
  Gerardo Pisarello i Ada Colau al ple de l'Ajuntament. CARLES RIBAS
  L'Ajuntament de Barcelona ja té sobre la taula l'informe de l'interventor general (un funcionari de l'Estat) que van sol·licitar els partits de l'oposició al juliol, quan el PSC va assegurar que el govern de l'alcaldessa Ada Colau haurà de fer retallades a causa de la caiguda de la recaptació d'alguns impostos. L'informe analitza els comptes del Consistori amb les dades del gener al juny d'aquest any i, plantejant dos escenaris diferents, apunta a un tancament en què hauran augmentat tant els ingressos com les despeses i fins i tot hi haurà superàvit.
  "L'informe constata que la situació de solvència de l'Ajuntament es manté. No avala cap de les sospites [referides a una situació financerament complicada] i afirma, a més, que hi haurà superàvit", conclou el gerent d'Economia del Consistori, Jordi Ayala. "No hi haurà cap retallada, sinó que s'ingressarà i es gastarà més".
  L'interventor calcula la situació financera de l'Ajuntament a partir de dos escenaris. El primer, que les xifres del primer semestre es repeteixen en el segon. I el segon, més realista segons Ayala, tenint en compte les xifres del primer semestre però també el comportament dels ingressos i les despeses en el tram final de cada any. En tots dos casos apunta a una pujada d'ingressos i de despeses, la qual cosa permetria tancar amb un superàvit de 409 milions o de 18 milions.
  Ayala destaca que en capítols de la recaptació d'impostos, com les plusvàlues, s'estan recuperant i la previsió és tancar amb una xifra semblant al del 2017. Les xifres que va mostrar el PSC al juliol corresponien a un informe de l'Àrea d'Economia que es va fer a finals de l'any passat, quan les conseqüències del referèndum de l'1 d'octubre van paralitzar les compravendes immobiliàries a Barcelona. El gerent destaca, a més, que es va aprovisionar un fons de contingència de 30 milions d'euros per si es desplomava la recaptació, però que la previsió, a dia d'avui, una baixada de sis milions d'euros respecte al 2017 (187 milions d'euros respecte a 193), quan es va aconseguir el rècord històric. En el cas de l'impost de béns immobles, la revisió cadastral permetrà recaptar, assegura, un 19% més.
  L'informe també recorda que l'Ajuntament té un Pla Econòmic Financer per gastar per sobre del sostre de despesa que fixa la Llei Montoro (d'Estabilitat Pressupostària). A més, constata un compliment del límit d'endeutament i de pagament de les factures a 30 dies.